Izaro Andres Zelaieta

**Izaro Andres Zelaieta** edo **Izaro** (Mallabia, Bizkaia, 1993ko abenduaren 31) euskal kantari eta musikagilea da.

## Bizitza 
Mallabian jaioa, ikasketak Donostian egin zituen. Kalifornian zegoela, erabaki zuen musikaria izan nahi zuela.

## Ibilbidea 
### Hasierak eta *Om* diskoa 
2014an hasi zen tabernetan kantatzen. Oriol Flores bateria jotzailea ezagutu zuenean, talde bat eratzea erabaki zuten. Horretarako, Oriolek Iker Lauroba, Ane Bastida eta Julen Barandiaran ekarri zituen. 2016an *Om* diskoa plazaratu zuen, crowdfunding kanpaina bat egin ostean. Izarok berak sortu zituen hitz guztiak eta musika. Kanta gehienak euskaraz daude, baina gaztelaniaz eta ingelesez ere kantatzen du.

2017an hainbat kolaborazio ere egin zituen, hala Korrikaren 20. edizioko *Zirkorrika* kantan, nola *Gatibu* taldearen *Aske maitte* bideoklipean ere. Gaztea irratian ere kolaboratzen hasi zen, *B aldea* programan astelehen gauero nazioarteko musika aztertzen, saio bakoitzean herrialde bateko kantariak ezagutaraziz.

Durangoko Azokarako *Hankapuntetan I* lan laburra kaleratu zuen, berak dioenez, kanta "arraroen" bilduma bat. Iker Lauroba izan zuen alboan gitarra eta piano jole. Mikel Urdangarinek *Errefuxiatuak* kantan kolaborazio bat ere egin zuen.

### *Eason*: diskoa eta nazioarteko bira 
[260px|thumb|Izaroren kontzertua [Donostiako Jazzaldian, 2018an.]]
2018an otsailaren 16an bigarren diskoa atera zuen, *Eason* izenekoa. Lehen diskoaren arrakasta ikusita eta aurreratu zituen "Er(h)ori" eta "Delirios" singleen ondoren, ikuskizun handia zegoen disko berria eskuratzeko. Hamar kantuk osatzen dute lana. Oriol Flores, Iker Lauroba, Julen Barandiaran "Txiki" eta Garazi Esnaola musikariak izan ditu alboan. *Eason* diskoa aurkezteko bira luzea egin zuten, Euskal Herrian kantatzeaz gain Espainiar Estatuan egon ziren eta baita Mexikon ere. *Eason* diskoak izan duen arrakastaren seinale *Musika Bulegoa Saria* lortu izana. 2018 urtearen amaieran, bi kolaborazio egin zituen, bata Igelaren Bandaren *Ur berri, urte berri* diskoan eta bestea, Nøgen taldearen *Gertu* kantan. 

*Eason* diskoaren ibilbideari amaiera emateko, 2019ko urriaren hasieran *Agur Eason: 8 minutu Izarorekin* izeneko dokumentala atera zuen, bere bizipenak kontatzen dituena.

### *Limones en invierno* eta itxialdian etorri zirenak 
2020ko urtarrilean disko berria atera zuen, *Limones en invierno*. Aurrez 2019ko urrian aurreneko singlea plazaratu zuen, "Invierno a la vista" abestiaren bideoklipa, Xoel López musikari galiziarrarekin batera. Bigarren singlea "Paris" izan zen eta hirugarrena, "Libre". Durangoko Azokan salmenta aurreko postal bat atera zuen.

Urtarrilaren 31n kaleratu zuen diskoa, eta martxoan abiatzekoa zuen kontzertu bira berria. Mexiko Hirian egin zuen aurreneko kontzertua baina ondoren COVID-19 pandemiak dena atzeratu zuen. Ez zen geldi egon, ordea, eta apirila amaieran, aurrez azaroan Euskadiko Orkestra Sinfonikoarekin grabaturiko hiru kanta plazaratu zituen, "Errefuxiatuena", "KoiLarak" eta "Tu escala de grises". Itxialdia probestuz maiatza hasieran single berria atera zuen, "Tiempo ausente", konfinamendua bera gaitzat hartuz. Hainbat kontzertu eskaini zituen online, bere etxetik, BBK Sala Etxetik eta baita Victoria Eugenia Antzokiaren teilatutik ere.

Urte amaierako AIZU! aldizkariaren protagonista nagusia izan zen. Musika egitetik bizi da, eta aldarrikatzen du "nahi duen tokian dagoela, eta, beste ofizio batzuetan, lan egiteagatik soldata jasotzea ez dela pribilegiotzat hartzen".

### Nazioarteko kolaborazioak eta *Limones de oro* 
2020. urtearen amaieran hainbat kolaborazio egin zituen nazioarteko kantariekin, hala nola Miki Nuñez katalanarekin, Parientes talde argentinarrarekin eta Valira taldearekin. 2021eko urtarrilean Kill Aniston talde mexikarrarekin "Costa a costa" kantaren bideoklipa atera zuen. Urte bereko ekainean Miley Cyrusen "Malibu" kantaren bertsioa egin zuen Duda In The Sky musikari brasildarrarekin batera. *Gaztean* Brasilgo kantarien inguruko saioa egiterakoan ezagutu zuen eta hortik sortu zen elkarrekin kantaa osatzeko ideia.

[260px|thumb|Izaroren kontzertua [Gasteizko zezen plaza|Iradier Arenan, 2021ean COVID-19 pandemiako murrizketa garaian.]]
Nora filmerako soinu bandarako kanta ere egin zuen eta 2021eko uztailean plazaratu zuen Lekeition grabaturiko bideoklipa. "Oso blanco (plata)" bideoklipa ere atera zuen, kantari erritmo alaiagoak erantsiz. 2022ko urtarrilean Pedro Pastor kantautore madrildarrarekin batera "Ventanas cerradas" kantaren bideoklipa egin zuen, Ezkioko Igartubeiti baserrian grabatu zena eta otsailean, "Delirios" Zahararekin eta "Libre" *Belako* tadeko Cris kantariarekin. Martxoan, Parisko *Bataclan* aretoan eman zuen kontzertu bat.

2022ko apirilaren 29an,  *Limones de oro* diskoa argitaratu zuen. Tantaka atera dituen kolaborazioak bildu zituen bertan, guztira hamasei kanta. Maiatzaren 7an Anoetako belodromoan egin zuen disko berriaren aurkezpen kontzertua eta diskoan kolaboratzaile izan dituen kantariak izan zituen alboan. 6.000 ikusle bildu ziren, emakumezko bakarlari batek Euskal Herrian bildu duen ikusle kopuru handiena izan zen. Belodromoko kontzertuaren antolaketan bizitakoekin eta hausnarketekin azaroan *Limoiari eztia* dokumentala aurkeztu zuen Zinebi Jaialdian. Izarok berak eta Ander Merinok zuzendu zuten dokumentala.

### *Cerodenero* 
[260px|thumb|Izaroren kontzertua [Kursaal jauregian, 2024ko urtarrilean, *Cerodenero* biran.]]
2023ko abenduaren 8an *Cerodenero* izeneko disko berria kaleratu zuen. *Limones de oro* diskaren bira amaitu ondoren etena egitea erabaki zuen eta Cerodenero sendatzen prozesu baten emaitza dela esan zuen. Horrela beraz, lan berria kontzeptuala da, eta pop, folk eta musika elektronikozko ukituak ditu, besteak beste. Hainbat singleren bideoak atera zituen lehendabizi, "X eta besteak", "Campamento base", "Iparraldera"... eta disko fisikoa atera bezperan sareetan *Bideoklipazo* izeneko 30 minutuko bideoklipa zabaldu zuen, disko berriko kanta guztiak era jarraituan biltzen dituena. 

Musikariak 2024ko hasieran ekin zion aurkezpen birari. Urtarrilaren 2an Bilboko Euskaldunan eman zuen kontzertua, eta 3an eta 4an emanaldi bikoitza egin zuen Donostiako Kursaalean. Ondoren, Bartzelonan, Iruñean, Gasteizen eta Sevillan izan zen, besteak beste. 

*Cerodenero* birak 60 kontzertu inguru izan zituen. Azkena BEC-en izan zen 2025eko maiatzaren 31n gonbidatu ugarirekin batera. Bira amaitutzat jo bazuen ere uztailean hiru kontzertu egin zituen Amerikan: Dominikar Errepublikan, Guatemalan eta Mexikon.

### *Izaro gabonetan* + *Perlak* 
Ceronedero biran jadanik abisatua zuen bezala 2024ko abenduan zortzi gabon kantaz osaturiko disko berria atera zuen, *Izaro Gabonetan* izenarekin. Bigarren singlea "Olentzero" izan zen, Pirritx, Porrotx eta Marimotots pailazoekin elkarlanean egindako bideoklipa hain zuzen ere. Abenduaren 22an eta 23an Kursaalean egin zituen kontzertu bereziak, gabon afari bat irudikatuz.

2025eko udaberrian hainbat single berri atera zituen. Ezagunena "Xorieri" izan zen, Baiuca musikariarekin batera. Espainiar telebistako *La Revuelta* saioan ere izan zen. Ekainean single guztiak bildu zituen *Perlak* izeneko EPan. 2025eko abenduan *Izaro Gabonetan Kursaaletik zuzenean* izenarekin 2024an Kursaalean eman zuen kontzertuaren zuzenekoa plazaratu zuen.
[thumb|246x246px|ezkerrera|Izaro Andres, [Maitane Azurmendi|Maitane Azurmendiren irudia]]

## Diskografia 
* *Om* (2016, autoekoizpena)
* *Hankapuntetan I* (2017, autoekoizpena) - EPa
* *Eason* (2018, autoekoizpena)
* *Limones en invierno* (2020, autoekoizpena)
* *Limones de oro* (2022, autoekoizpena) - kanten bilduma elkarlanean
* *Cerodenero* (2023, autoekoizpena).
** 2024an *Cerodenero* diskoarengatik.
* 2020ko **Gaztea Sarietan** bi sari eskuratu zituen. *Libre* kanta urteko kanturik onena izendatu zuten; *Invierno a la vista* kantaren bideoklipari esker, berriz, bideoklip onenaren saria irabazi zuen.
* 2023ko **Gaztea Sarietan** zuzeneko onenaren saria jaso zuen.
* 2024ko **Gaztea Sarietan** bideoklip onenaren saria jaso zuen, *Bideoklipazo* izenekoarengatik.
* 2024ko **MIN Sarietan** Euskarazko Diskorik Onenaren Etxepare Euskal Institutua Saria.

## Erreferentziak 
## Ikus, gainera 
* Euskal Herriko musika garaikidea

## Kanpo estekak 
* (Bideoa) «Izaro Andres: "Abeslari profesionala izatera iristeko bidea oso gogorra da"». Eitb, 2019-05-02.
* Izaro Andresen Twitter kontua
* «Neskok beldurra pasatzen dugu. Serioa da, oso». *Mugalari*, 2016-02-10.
* "Bizitza lasai hartzen saiatzen naiz orain" Berria 2020.08.05
* "Maitatua eta sostengatua sentiarazten nau publikoak"Berria. 2020.10.24
* "Gure Gabon gaua abestiaren bideoklipa.
* "*Cerodenero*-k merezi du ganoraz amaitzea", 2025eko maiatzaren 30eko Anboto